

Versioon 8/// TÖÖ NR 18003040

Rapla vallas Uusküla külas Matsi maaüksuse detailplaneering

Keskkonnaaspektide eksperthinnang keskkonnamõju strateegilise hindamise eelhinnangu andmise mahus

Töö nr 18003040

Tartu 2018

**Martin Ruul**

Keskkonnaspetsialist

**Juhan Ruut**

Juhtivekspert, litsents KMH 0155

Sisukord

[1. Sissejuhatus 5](#_Toc513565823)

[2. Strateegilise planeerimisdokumendi ja kavandatava tegevuse lühikirjeldus 7](#_Toc513565824)

[3. Vastavus kehtivatele õigusaktidele ja strateegilistele planeerimisdokumentidele 8](#_Toc513565825)

[3.1. Strateegilised planeermisdokumendid 8](#_Toc513565826)

[3.2. Tegevuse vastavus õigusaktidele 9](#_Toc513565827)

[3.2.1. Keskkonnamõju hindamise ja eelhinnangu vajalikkus 9](#_Toc513565828)

[3.2.2. veekaitselised piirangud 10](#_Toc513565829)

[3.2.3. Kavandatava tankla ohuklassi määramine 11](#_Toc513565830)

[3.2.4. Keskkonnalubade vajadus 12](#_Toc513565831)

[4. Mõjutatava keskkonna kirjeldus 14](#_Toc513565832)

[4.1. Asukoht 14](#_Toc513565833)

[4.2. Ala varasem ja praegune kasutus, Kultuuriväärtused 14](#_Toc513565834)

[4.3. Keskkonnatingimused 14](#_Toc513565835)

[4.3.1. pinna- ja põhjavesi 14](#_Toc513565836)

[4.3.2. Taimkate 15](#_Toc513565837)

[4.3.3. Kaitstavad loodusobjektid ja natura 2000 alad 15](#_Toc513565838)

[5. Kavandatava tegevusega kaasnev mõju 16](#_Toc513565839)

[5.1. Mõju maastikule ja maakasutusega kaasnevad muutused 16](#_Toc513565840)

[5.2. Mõju pinnasele, pinna- ja põhjaveele 16](#_Toc513565841)

[5.3. Mõju loodusele ja kaitstavatele objektidele 17](#_Toc513565842)

[5.4. Mõju Natura 2000 aladele 17](#_Toc513565843)

[5.5. Mõju kultuuriväärtustele 17](#_Toc513565844)

[5.6. õnnetuste esinemise võimalikkus 17](#_Toc513565845)

[5.7. Sotsiaalmajanduslik mõju 18](#_Toc513565846)

[5.8. Müra mõju 18](#_Toc513565847)

[5.9. Õhusaaste ja lõhnahäiringud 18](#_Toc513565848)

[5.10. Valgusreostus 20](#_Toc513565849)

[5.11. jäätmetekkega seotud mõjud 20](#_Toc513565850)

[6. Kokkuvõte 21](#_Toc513565851)

[Lisa 1. Ohualade ulatuse kriteeriumid 23](#_Toc513565852)

2. Sissejuhatus

Käesolev keskkonnaaspektide eksperthinnang on koostatud Rapla vallas Uusküla külas asuva Matsi maaüksuse detailplaneeringu eskiislahendusele (OÜ Hendrikson & Ko, versioon aprill 2018) ning Rapla Vallavalitsusele 13.04.2018 esitatud detailplaneeringu algatamise taotluse materjalidele (taotleja AS Omakodumaja, edaspidi viidatud ka kui arendaja). Detailplaneeringu eesmärgiks on ette näha ehitusõigus tankla rajamiseks ning lahendada sellele juurdepääsud. Lisaks antakse heakorrastuse, haljastuse, parkimise ja tehnovõrkudega varustamise põhimõtteline lahendus.

Keskkonnamõju hindamise ja keskkonnajuhtimissüsteemi seadus (KeHJS) sätestab, et tegevuslubade taotlemisel tuleb hinnata, kas kavandatav tegevus toob eeldatavalt kaasa olulise keskkonnamõju. Detailplaneeringu algatamisega kaasneva võimaliku keskkonnamõju kohta ülevaate saamiseks tellis arendaja käesoleva eksperthinnangu, et esitada otsustajale teave keskkonnamõju hindamise / eelhinnangu andmise vajaduse kohta ja anda ülevaade võimalike mõjude olemusest ja ulatusest. Lisaks on töös hinnatud keskkonnalubade vajadust ja kemikaaliseaduse mõistes tankla ohtlikkuse taset. Eksperthinnangu on koostanud Hendrikson & Ko OÜ keskkonnaosakonna juhtivekspert Juhan Ruut (kontakt: [juhan@hendrikson.ee](mailto:juhan@hendrikson.ee); tel. 5516 423) ning keskkonnakorralduse spetsialist Martin Ruul.

KeHJS § 33 lg 1 p 3 sätestab keskkonnamõju strateegilise hindamise (KSH) vajaduse, kui koostatavaks strateegiliseks planeerimisdokumendiks on detailplaneering, millega kavandatakse KeHJS § 6 lg 1 nimetatud tegevust. Kavandatav tankla nende hulka ei kuulu (täpsemalt vt eksperthinnangu ptk 3.2.1). KeHJS § 33 lg 1 p 4 sätestab KSH vajaduse, kui strateegiline planeerimisdokument on aluseks tegevusele, mille korral ei ole objektiivse teabe põhjal välistatud, et sellega võib kaasneda eraldi või koos muude tegevustega eeldatavalt oluline ebasoodne mõju Natura 2000 võrgustiku ala kaitse-eesmärgile. Detailplaneeringuga kavandatava tankla mõjupiirkonda ei jää Natura 2000 võrgustikku kuuluvaid alasid (täpsemalt vt eksperthinnangu ptk 4.3.3).

KeHJS § 33 lg 2 p 3 viitab KSH eelhinnangu andmise vajadusele, kui koostatakse üldplaneeringut muutvat detailplaneeringut. Planeeringulisi tingimusi analüüsides selgub, et kavandatav on kooskõlas üldplaneeringuga ette nähtud maakasutuse põhimõtetega (täpsemalt vt eksperthinnangu ptk 3.1). KeHJS § 33 lg 2 p 4 viitab KSH eelhinnangu andmise vajadusele, kui koostatakse detailplaneeringut, millega kavandatakse KeHJS § 6 lõikes 2 nimetatud valdkonda kuuluvat ja § 6 lõike 4 alusel kehtestatud määruses nimetatud tegevust. Kavandatav tankla ja sellele juurdepääsud nende hulka ei kuulu (täpsemalt vt eksperthinnangu ptk 3.2.1).

**Kokkuvõttes järeldub, et kavandataval tegevusel puudub keskkonnamõju eelhinnangu andmise kohustus. Siit ka järeldub, et keskkonnamõju hindamise algatamata jätmise otsuse korral ei pea küsima seisukohta asjaomastelt asutustelt KeHJS § 33 lg 6 sätestatud korras.** Samuti ei ole vaja anda keskkonnamõju eelhinnangut edasisel tegevuslubade taotlemisel (sh ei kohaldu KeHJS § 61 lg 3 alusel kehtestatud Keskkonnaministri 16.08.2017 määrus nr 31 „Eelhinnangu sisu täpsustatud nõuded“).

Ülevaade võimalike keskkonnamõju olemusest ja ulatusest on antud eksperthinnanuna lähtudes KeHJS § 33 lg 4 ja lg 5 toodud kriteeriumitele.

Vastavalt KeHJS § 33 lg 3 tuleb KSH algatamisvajaduse üle otsustamisel lähtuda:

1. strateegilise planeerimisdokumendi iseloomust ja sisust;
2. strateegilise planeerimisdokumendi elluviimisega kaasnevast keskkonnamõjust ja eeldatavalt mõjutatavast alast;
3. asjaomaste asutuste seisukohast
4. § 33 lg 3 p 1 nimetatud asjaolude hindamisel tuleb vastavalt § 33 lg 4 lähtuda järgmistest kriteeriumitest:

1) missugusel määral loob strateegiline planeerimisdokument aluse kavandatavatele tegevustele, lähtudes nende asukohast, iseloomust ja elluviimise tingimustest või eraldatavatest vahenditest;

2) missugusel määral mõjutab strateegiline planeerimisdokument teisi strateegilisi planeerimisdokumente, arvestades nende kehtestamise tasandit;

3) strateegilise planeerimisdokumendi asjakohasus ja olulisus keskkonnakaalutluste integreerimisel teistesse valdkondadesse;

4) strateegilise planeerimisdokumendi elluviimisega seotud keskkonnaprobleemid;

5) strateegilise planeerimisdokumendi, sealhulgas jäätmekäitluse või veekaitsega seotud planeerimisdokumendi tähtsus Euroopa Liidu keskkonnaalaste õigusaktide nõuete ülevõtmisel.


Vastavalt § 33 lg 5 tuleb strateegilise planeerimisdokumendi elluviimisega kaasneva keskkonnamõju ja eeldatava mõjuala hindamisel lähtuda järgmistest kriteeriumidest:

1. mõju võimalikkus, kestus, sagedus ja pöörduvus, sealhulgas kumulatiivne ja piiriülene mõju;
2. oht inimese tervisele või keskkonnale, sealhulgas õnnetuste esinemise võimalikkus;
3. mõju suurus ja ruumiline ulatus, sealhulgas geograafiline ala ja eeldatavalt mõjutatav elanikkond;
4. eeldatavalt mõjutatava ala väärtus ja tundlikkus, sealhulgas looduslikud iseärasused, kultuuripärand ja intensiivne maakasutus;
5. mõju kaitstavatele loodusobjektidele;
6. eeldatav mõju Natura 2000 võrgustiku alale.

Keskkonnamõju eelhindamise vajaduse ja eelhindamise läbiviimise kohustus on otsustajal. Käesolevaga annab Hendrikson & Ko OÜ otsustajatele õiguse tööd piiranguteta kasutada menetlustoimingute läbiviimisel ja kinnitab, et ei sea töö autorina otsustajatele varalisi nõudmisi.

1. Strateegilise planeerimisdokumendi ja kavandatava tegevuse lühikirjeldus

Detailplaneeringu alaks on Matsi maaüksus (katastritunnus 66801:001:0164, 100 % maatulundusmaa, pindala 1,44 ha), mis asub Uusküla külas, Rapla vallas, Raplamaal (vt joonis 2.1). Planeeringuala pindala on 1,9 ha.

**Joonis 2.1** Matsi maaüksuse paiknemine. *Maa-ameti avalik kaardirakendus mai 2018*

Planeeringu eesmärk on ette näha ehitusõigus tankla rajamiseks ning lahendada sellele juurdepääsud. Lisaks antakse heakorrastuse, haljastuse, parkimise ja tehnovõrkudega varustamise põhimõtteline lahendus. Arendaja soovib saada kuni kahe hoone ehitusõiguse, millest üks on kuni 2-korruseline kavandatav bensiinijaam, teine on tankurite varjualune. Lisaks on kavandatud rajatisena bensiinijaama hinnapost. Kavandatud hoonealune pind on kokku kuni 320 m2 ning brutopind kuni 500 m2. Tanklasse on planeeritud alljärgnevad kütusemahutid:

* Diislikütuse mahuti -  60 m3;
* Bensiin 95 mahuti – 30 m3;
* Bensiin 98 mahuti – 15 m3;
* Veeldatud naftagaasi (LPG) mahuti - 9,15 m3.

Kinnistule on ette nähtud parempöördega juurdepääs Tallinn-Rapla-Türi maanteelt ning mõlemast suunast juurdepääs Rapla-Varbola teelt, kustkaudu on kavandatud ka väljapääs. Parkimine on lahendatud omal kinnistul, vastavalt Eesti standardile Linnatänavad, kokku on ette nähtud 25 parkimiskohta (1 koht 20 m2 kohta). Parkimiskohtade arv täpsustub projekteerimise staadiumis, millega tagatakse projekteeritavate ehitiste normatiivide järgne parkimiskohtade vajadus.

1. Vastavus kehtivatele õigusaktidele ja strateegilistele planeerimisdokumentidele
   1. Strateegilised planeermisdokumendid

Alljärgnevalt tuuakse ülevaade planeeringuga seotud varasematest arengutest ja asjakohastest planeerimisdokumentidest. Olulisemateks käesoleva detailplaneeringuga seonduvateks strateegilisteks arengudokumentideks on:

* Rapla maakonnaplaneering[[1]](#footnote-1)
* Rapla valla üldplaneering[[2]](#footnote-2)

**Rapla maakonnaplaneeringu** järgi asub planeeringuala Tallinn-Rapla-Türi maantee (nr 15) lõigu, millele on koostatud maantee neljarealiseks ehitamise eelprojekt R15, lähistel. Maakonnaplaneeringu kohaselt on asub planeeringuala linnalise asustusega piirkonnas.

Maakonnaplaneeringust tulenevalt ei ole kitsendusi kavandatava tegevuse elluviimiseks, välja arvatud Tallinn-Rapla-Türi maantee neljarealiseks ehitamise eelprojekt R15, mille võimalikku realiseerumist tulevikus tuleb detailplaneeringu lahenduse väljatöötamisel arvesse võtta.

**Rapla valla üldplaneeringu** (kehtestatud 01.03.2011) kohaselt asub planeeringuala tiheasustuse alal ning enamus maaüksusest on määratletud kaubandus-, teenindus- ja büroohoone maana (Joonis 3.1) ning väiksemal määral põllumajandusliku maana. Kavandatav tegevus on kooskõlas üldplaneeringuga ette nähtud maakasutuse põhimõtetega – tanklate põhitegevusalaks on kütuse kaubanduslik vahendamine.

  
**Joonis 3.1** Rapla valla üldplaneeringu järgne maakasutus Matsi maaüksuse piirkonnas. Kaubandus-, teenindus- ja büroohoone maa on tähistatud punasega. *Rapla valla üldplaneeringu kaardi* [*http://rapla.kovtp.ee/yp*](http://rapla.kovtp.ee/yp) *väljavõte*

* 1. Tegevuse vastavus õigusaktidele
     1. Keskkonnamõju hindamise ja eelhinnangu vajalikkus

Keskkonnamõju hindamise läbiviimise vajalikkuse üle otsustamisel on aluseks keskkonnamõju hindamise ja keskkonnajuhtimissüsteemi seadus (KeHJS).

Keskkonnamõju strateegiline hindamine on avalikkuse ja asjaomaste asutuste osalusel strateegilise planeerimisdokumendi elluviimisega kaasneva olulise keskkonnamõju tuvastamiseks, alternatiivsete võimaluste väljaselgitamiseks ning ebasoodsat mõju leevendavate meetmete leidmiseks korraldatav hindamine, mille tulemusi võetakse arvesse strateegilise planeerimisdokumendi koostamisel ja mille kohta koostatakse nõuetekohane aruanne. Keskkonnamõju strateegilise hindamise eesmärk on:

1. arvestada keskkonnakaalutlusi strateegiliste planeerimisdokumentide koostamisel ning kehtestamisel;
2. tagada kõrgetasemeline keskkonnakaitse;
3. edendada säästvat arengut.

Keskkonnamõju strateegilise hindamise kohustuslikkus on sätestatud KeHJS § 33 lg 1. KeHJS § 33 lg 1 p 3 sätestab keskkonnamõju strateegilise hindamise (KSH) vajaduse, kui koostatavaks strateegiliseks planeerimisdokumendiks on detailplaneering, millega kavandatakse KeHJS § 6 lg 1 nimetatud tegevust. KeHJS § 6 lg 1 kehtestab tegevuste loetelu, mille korral keskkonnamõju hindamine on kohustuslik. Kavandatav tankla on mõeldud naftasaaduste käitlemiseks, sh ladustamiseks. KeHJS § 6 lg 1 p 32 sätestab, et keskkonnamõju hindamine on kohustuslik vähemalt 100 000 m3 mahuga ehitise või rajatise püstitamisel. Kavandatava tankla mahutite maht on ca 115 m3. Lisaks sätestab KeHJS § 6 lg 1 p 33 keskkonnamõju hindamise kohustuse A-kategooria suurõnnetuse ohuga ehitiserajamisel. Kavandatav tankla ei kuulu suurõnnetuse ohuga ehitiste hulka (täpsemalt vt eksperthinnangu ptk 3.2.3).

KeHJS § 33 lg 1 p 4 sätestab KSH vajaduse, kui strateegiline planeerimisdokument on aluseks tegevusele, mille korral ei ole objektiivse teabe põhjal välistatud, et sellega võib kaasneda eraldi või koos muude tegevustega eeldatavalt oluline ebasoodne mõju Natura 2000 võrgustiku ala kaitse-eesmärgile. Detailplaneeringuga kavandatava tankla mõjupiirkonda ei jää Natura 2000 võrgustikku kuuluvaid alasid (täpsemalt vt eksperthinnangu ptk 4.3.3).

KeHJS § 33 lg 2 p 3 viitab KSH eelhinnangu andmise vajadusele, kui koostatakse üldplaneeringut muutvat detailplaneeringut. Planeeringulisi tingimusi analüüsides selgub, et kavandatav on kooskõlas üldplaneeringuga ette nähtud maakasutuse põhimõtetega (täpsemalt vt eksperthinnangu ptk 3.1). KeHJS § 33 lg 2 p 4 viitab KSH eelhinnangu andmise vajadusele, kui koostatakse detailplaneeringut, millega kavandatakse KeHJS § 6 lõikes 2 nimetatud valdkonda kuuluvat ja § 6 lõike 4 alusel kehtestatud määruses nimetatud tegevust.

KeHJS § 6 lg 2 sätestab, et kui kavandatav tegevus ei kuulu kohustuslikult hinnatavate tegevuste hulka, peab otsustaja andma eelhinnangu, kas teatud valdkondade tegevusel võib avalduda oluline keskkonnamõju. Vabariigi Valitsuse 29.08.2005 määruse nr 224 „Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu“ § 12 toob välja eelhinnangu andmise vajaduse kütuse ja keemiatoodete ladustamise korral. § 12 p 1 sätestab eelhinnangu kohustuse vähemalt 100-tonnise kogumahutavusega gaasihoidla rajamisele või laiendamisele ja kasutamisele. Arendajalt saadud andmete kohaselt kavandatakse tanklasse ligikaudu   
5-tonnise veeldatud naftagaasi (LPG) mahuti paigaldamist. § 12 p 2 sätestab naftatoodete ladustamisel eelhinnangu kohustuse vähemalt 10 000 m3 mahuga ehitiste või rajatiste korral. Kavandatavate diislikütuse ja bensiinimahutite kogumaht on 105 m3. § 12 p 3 eeldab eelhinnangu andmist vähemalt 1 000 tonni fossiilse kütuse ladustamisel, kuid kavandatavas tanklas on kõikide fossiilsete kütuste, sh LPG kogus kokku ca 90 t. § 12 p 4 sätestab eelhinnangu kohustuse kemikaaliseaduse tähenduses suurõnnetuse ohuga ehitise rajamisel, kuid kavandatav tankla ei kuulu suurõnnetuse ohuga ehitiste hulka.

Vabariigi Valitsuse 29.08.2005 määruse nr 224 § 13 toob välja eelhinnangu andmise vajaduse infrastruktuuri rajamisel, sh punktis 8 tee rajamise või laiendamise. Samas on toodud loetelu tegevustest, mis ei eelda eelhinnangu andmist, sh objektile ligipääsuks vajalik tee.

**Kokkuvõttes järeldub, et kavandataval tegevusel puudub keskkonnamõju eelhinnangu andmise kohustus. Siit ka järeldub, et keskkonnamõju hindamise algatamata jätmise otsuse korral ei pea küsima seisukohta asjaomastelt asutustelt KeHJS § 33 lg 6 sätestatud korras.** Samuti ei ole vaja anda keskkonnamõju eelhinnangut edasisel tegevuslubade taotlemisel (sh ei kohaldu KeHJS § 61 lg 3 alusel kehtestatud Keskkonnaministri 16.08.2017 määrus nr 31 „Eelhinnangu sisu täpsustatud nõuded“).

* + 1. veekaitselised piirangud

**Kalda kaitse:** hoonestuse planeerimisel veekogude, sh kraavide lähedusse tuleb arvestada seadusandlusest tulenevate veekaitse piirangutega. Veekogu kalda kaitse eesmärk on kaldal asuvate looduskoosluste säilitamine, inimtegevusest lähtuva kahjuliku mõju piiramine, ranna või kalda eripära arvestava asustuse suunamine ning seal vaba liikumise ja juurdepääsu tagamine (looduskaitseseadus § 34).

Planeeringuala jääb osaliselt Aranküla peakraavi kalda kaitse kitsenduste alale, milleks on looduskaitseseaduse § 37 ja § 38 ning veeseaduse § 29 alusel:

* Kalda piiranguvöönd (50 m)
* Kalda ehituskeeluvöönd (25 m)
* Kalda veekaitsevöönd (10 m)

Veekogu kalda piiranguvööndis on teatud tegevused keelatud (loetelu LKS § 37 lg 3), sh on keelatud mootorsõidukiga liikumine maastikul, kus puuduvad selleks ette nähtud teed. Planeeringualal ei kavandata mootorsõidukite liikumist maastikul.

Ranna või kalda ehituskeeluvööndis on uute hoonete ja rajatiste ehitamine keelatud (LKS § 38). Planeeringu eskiislahenduse järgi ehituskeeluvööndisse hooneid ja rajatisi ei kavandata (väljavõte detailplaneeringu eskiislahendusest on esitatud joonisel 3.2).

Veekogu kalda veekaitsevöönd on kehtestatud vee kaitsmiseks hajusreostuse eest ja veekogu kallaste uhtumise vältimiseks (Veeseadus § 29). Kalda veekaitsevööndis on keelatud maavarade ja maa-ainese kaevandamine ning geoloogilise uuringu teostamine, puu- ja põõsarinde raie ilma Keskkonnaameti nõusolekuta, välja arvatud raie maaparandussüsteemi eesvoolul maaparandushoiutööde tegemisel. Samuti on keelatud majandustegevus, välja arvatud veest väljauhutud taimestiku eemaldamine, heina niitmine, roo lõikamine ja heina ning roo koristamine ning karjatamine seaduse §-des 291 ja 292 sätestatud tingimustel. Planeeringuga ei kavandata tegevusi veekaitse-vööndis.

  
**Joonis 3.2** Matsi maaüksusele rajatava tankla eskiislahenduse väljavõte. Aranküla pea-kraavi ehituskeeluvöönd (25 m) on tähistatud sinise viirutusega, piiranguvöönd (50 m) rohelise viirutusega.

**Maaparandussüsteemid:** Matsi kinnistu tervikuna on maaparandussüsteemi osaks (Maa-ameti kitsendusete kaardirakenduse järgi maaparandussüsteemi reguleeriv võrk BOLSEVIKU-KESKUSE4, tunnus 5111040520030001). Maaparandusseaduse § 3 lg 6 järgi on maaparandussüsteemi reguleeriv võrk veejuhtmete võrk liigvee vastuvõtmiseks (kuivendusvõrk) või vee jaotamiseks (niisutusvõrk). Maaparandusseaduse § 48 sätestab maakasutuse tingimused maaparandussüsteemi maa-alal. Kui kinnisasjal paikneb maaparandussüsteem, võib selle kinnisasja siht- ja kasutusotstarvet muuta ning seda kinnisasja ümber kruntida, jagada, ühendada, liita või eraldada (st teha maakorraldustoiminguid Põllumajandusameti (PMA) eelneva kooskõlastuse alusel. PMA teeb maakasutuse muutmise või maakorraldustoimingu tegemiseks kooskõlastuse andmise või kooskõlastuse andmisest keeldumise otsuse asjakohase taotluse saabumisest arvates kümne tööpäeva jooksul. PMA ei kooskõlasta maakasutuse muutmise või maakorraldustoimingu tegemise taotlust, kui nimetatud tegevused takistavad maaparandussüsteemi nõuetekohast toimimist. Kui kinnisasjal paikneb maaparandussüsteemi reguleeriv võrk ja kinnisasja sihtotstarvet muudetakse selliselt, et maa ei ole enam maatulundusmaa käesoleva seaduse § 2 tähenduses, loetakse maaparandussüsteemi kasutusotstarve sellel kinnisasjal lõppenuks ja maaparandus-süsteemide registrisse tehakse asjakohane muudatus.

Juhul, kui kinnistu jääb maaparandussüsteemi osaks, tuleb hoone või rajatise ehitusprojekt kooskõlastada PMA-ga. Ehitusprojekti ei kooskõlastata, kui ehitise ehitamine takistab maaparandussüsteemi nõuetekohast toimimist (MPS § 47 lg 1 ja 4).

Planeeringuala ei jää **veehaarete** vahetusse lähedusse. Lähim põhjavee puurkaev (PRK0008540) jääb planeeringualast loodesse, kaugus Aranküla peakraavist on 60 m. Puurkaevule on kehtestatud 50 m raadiusega sanitaarkaitseala.

* + 1. Kavandatava tankla ohuklassi määramine

Kemikaaliseaduse § 21 lõigete 3 ja 4 alusel jagatakse ohtlikke kemikaale käitlevad ettevõtted 3 klassi:

* C-kategooria ehk ohtlikud ettevõtted;
* B-kategooria suurõnnetuse ohuga ettevõtted;
* A-kategooria suurõnnetuse ohuga ettevõtted.

Kemikaaliseaduse § 22 lõike 7 alusel kehtestatud Majandus- ja taristuministri 02.02.2016 määrusega nr 10 „Kemikaali ohtlikkuse alammäär ja ohtliku kemikaali künniskoguse ning ettevõtte ohtlikkuse kategooria määramise kord“ on sätestatud põhimõtted, mille alusel ettevõtted ohuklassidesse jagatakse. Määruse lisas 1 on määratletud enamlevinud ohtlike kemikaalide alammäärad ja kümniskogused, mille kohaselt on bensiini alammääraks 100 tonni ja diislikütuse alammääraks 1000 tonni. Tuleohtlike gaaside (sh veeldatud naftagaas ehk LPG) alammääraks on 5 tonni.

Tanklasse on planeeritud 60 m3 diislikütuse mahuti, 30 m3 bensiin 95 mahuti ja 15 m3 bensiin 98 mahuti. Bensiini arvestuslik tihedus on 0,73 t/m3 ja diiselkütusel 0,85 t/m3. Kavandatud mahtude juures ettevõte kehtestatud bensiini või diislikütuse alammäärasid ei ületa (45 m3 x 0,73 ≈ 33 t; 60 m3 x 0,85 = 51 t).

Lisaks bensiini- ning diislikütusele plaanitakse tanklas müüa veeldatud naftagaasi ehk LPG-d, mille hoiustamiseks rajatakse 9,15 m3 mahuti. Arvestades LPG tiheduseks 542 kg/m3 [[3]](#footnote-3) tähendab see, et korraga ladustatakse tanklas kuni 4,9593 tonni LPG-d. Tegemist on alla 5 tonnist alammäära jääva kogusega.

Samas sätestab Majandus- ja taristuministri 02.02.2016 määruse nr 10 § 2 lg 7, et kui käitises on ohtliku kemikaali kogus väiksem või võrdne alammäära või künniskogusega, kohaldatakse ettevõtte ohtlikkuse määramisel suhtarvude valemit. C-kategooria ettevõtte määramise valem on määruse § 5 lg 2: suhtarvude summa arvutatakse sama ohukategooriaga ainete käitlemisel valemiga ∑ qi / Qa ≥ 1, kus qi on ohtliku kemikaali või sama ohukategooria kemikaali kogus tonnides, ja Qa ohtliku aine või ohukategooria alammäär tonnides vastavalt määruse lisa tabelite 1 ja 2 veerule. Rakendades eeltoodut: 51/1000 + 33/100 + 4,96/5 = **1,37.**

Kuna suhtarvude summa on ühest suurem, on kavandatav tankla kemikaaliseaduse mõistes ohtlik ehk C-kategooria ettevõtte. Sellest tulenevalt rakenduvad tankla detailplaneeringu koostamisel kemikaaliseaduse § 32 nõuded, sh tuleb detailplaneering esitada kooskõlastamiseks Päästeametile (Kemikaaliseadus § 32 lg 4 p 1). Maa-ameti ohtlike ettevõtete kaardirakenduse andmetel ei jää piirkonda teisi ohtlikke ettevõtteid, samuti ei asu Matsi kinnistu ühegi ohtliku või suurõnnetuse ohuga ettevõtte ohualas. Siit järeldub et doominoefekti teke ei ole võimalik. Ohutsoonide ulatust on hinnatud ptk 5.6.

Kemikaaliseaduse § 22 lg 2 p 1 sätestab, et C-kategooria ettevõte peab koostama teabelehe, riskianalüüsi ja ettevõtte hädaolukorra lahendamise plaani, ühtlasi tuleb saada kemikaaliseaduse § 26 lg 1 kohane käitamisluba. Käitamisloa andmise aluseks on vastav taotlus ja eelnimetatud dokumendid ning need tuleb esitada mõistliku aja jooksul enne ettevõtte tegevuse alustamist (lähtudes kemikaaliseaduse § 27 lg 5 sätestatud tähtaegadest tuleb seda teha vähemalt 3 kuud enne tegevuse alustamist).

* + 1. Keskkonnalubade vajadus

Sõltuvalt majandustegevuse iseloomust vajavad käitised Eesti õigusaktide nõuete alusel kas keskkonnakompleksluba, õhusaasteluba, jäätmeluba jäätmete tekitamiseks ja/või vee-erikasutusluba.

Keskkonnakompleksloa kohusluse määrab Tööstusheite seaduse (RT I, 03.12.2015, 7) § 19 ja Vabariigi Valitsuse määrus nr 89 „Alltegevusvaldkondade loetelu ning künnisvõimsused, mille korral on käitise tegevuse jaoks nõutav kompleksluba“ (RT I, 11.06.2013, 19) ei määrale kütuste ladustamist kompleksloa kohuslusega tegevuseks. Seetõttu keskkonnakompleksloa kohuslus kavandatava tegevuse puhul ei rakendu.

Õhusaasteluba on nõutav, kui teatud seadmete võimsused või saasteainete heitkogused ületavad õigusaktides toodud künniseid. Vastavad künnisvõimsused ja –kogused on kehtestatud Keskkonnaministri 14.12.2016 määrusega nr 67 „Tegevuse künnisvõimsused ja saasteainete heidete künniskogused, millest alates on käitise tegevuse jaoks nõutav õhusaasteluba“. Määruse § 3 lg 4 sätestab, et õhusaasteluba on nõutav, kui terminali või tankla summaarne naftasaaduste, muude mootor- või vedelkütuste, kütusekomponentide või kütusesarnaste toodete laadimiskäive aastas on 10 000 m³ või suurem. Kavandatava tankla laadimiskäive eeldatavalt seda ei ületa. Määruse § 2 alusel on kehtestatud künniskogused. Lenduvate orgaaniliste ühendite (LOÜ) künniskoguseks on 0,5 t/a. Ptk 5.9 toodud heitkoguste arvestuse alusel sõltub tankla heide sõidukite paakide täitmisel bensiiniga aurude tagastussüsteemi rakendamisest. Kui seda tehakse, ei teki õhusaasteloa kohuslust aastas ca 2 000 m3 bensiini laadimisel. Kui seda ei tehta, on õhusaasteluba vaja alates 400 m3/a bensiini laadimisel.

Kui õhusaasteloa omamise nõue ei kohaldu, tuleb tankla heiteallikana registreerida. Atmosfääriõhu kaitse seaduse (AÕKS) § 80 lõike 2, § 82 lõike 3 ja § 128 lõike 2 alusel on vastu võetud Keskkonnaministri 19.12.2017 määrus nr 60 „Tegevuse künnisvõimsused, millest alates on vajalik paikse heiteallika käitaja tegevuse registreering, registreeringu taotluse, tõendi ja aastaaruande vorm ning aastaaruande esitamise kord“. Määruse § 1 p 3 sätestab, et paikse heiteallika käitaja tegevus tuleb Keskkonnaametis registreerida, kui terminali või tankla summaarne naftasaaduste, muude mootori- või vedelkütuste, kütusekomponentide või kütusesarnaste toodete laadimiskäive aastas on suurem kui 2000 m3, kuid väiksem kui 10 000 m3.

Jäätmeluba jäätmete tekitamiseks on vaja tegevuste puhul, mille loetelu on toodud Vabariigi Valitsuse 26.04.2004 määruses nr 122 „Jäätmete tekitamiseks jäätmeluba vajavate tegevusvaldkondade tegevuste täpsustatud loetelu ning tootmismahud ja jäätmekogused, mille puhul jäätmeluba ei nõuta“ (RT I 2004, 31, 212). Määruse lisa punktis 14.1 sätestatakse, et ohtliku kemikaali, sh kütuste käitlemise loakohuslus algab ladustamise kogumahust 10 000 m3. Kuna tankla kavandatavate mahutite kogumaht on oluliselt väiksem (ca 115 m3) , siis jäätmeloa kohustus ei rakendu (seejuures ei sõltu see järeldus tankla aastakäibest).

Vee erikasutusloa kohuslus tekib „Veeseaduse“ (RT I, 22.12.2013, 64) § 8 loetletud tegevuste ehk vee erikasutuse korral. Kavandatava käitise tegevusega ei kaasne vee erikasutust, kui tarbitav vesi saadakse ühisveevärgist ja kontoris tekkiv olmereovesi, samuti platsidel tekkivad sademeveed suunatakse ühiskanalisatsiooni. Juhul kui kavandatakse tankla platsidelt kogutud sademevee juhtimine veekogusse, toimub teatud koguses saasteainete juhtimine suublasse ning peab olema vee erikasutusluba. Kogutud sademevee pinnasesse immutamisel läheb vee erikasutusluba vaja alates 5 m3 ööpäevas. Sademevee suublasse juhtimise, sh pinnasesse immutamise tingimusi täpsustab Vabariigi Valitsuse 29.11.2012 määrus nr 99 „Reovee puhastamise ning heit- ja sademevee suublasse juhtimise kohta esitatavad nõuded, heit- ja sademevee reostusnäitajate piirmäärad ning nende nõuete täitmise kontrollimise meetmed“. Määruse § 5 lg 8 sätestab, et heit- ja sademevee juhtimiseks maaparandussüsteemi on vajalik Põllumajandusameti kooskõlastus vastavalt maaparandusseadusele.

1. Mõjutatava keskkonna kirjeldus
   1. Asukoht

Detailplaneeringu alaks on Matsi maaüksus (katastritunnus 66801:001:0164, pindala 14 402 m2), mis asub Uusküla külas, Rapla vallas, Raplamaal (vt joonis 2.1 peatükis 2). Maaüksus paikneb Tallinn-Rapla-Türi maantee ja Rapla-Varbola tee ristumiskoha juures, paiknedes ristmikust põhjas. Ala piirneb lõunas nimetatud ristmikuga, põhjas maatulundusmaa kinnistuga Teramatsi ning läänes kulgeb piiril Aranküla peakraav. Kinnistut läbib elektri õhuliin kaitsevööndiga kuni 10 m liinist ja side maakaabelliinid, kaitsevööndiga 1 m liinist. Kogu ala on maaparandushoiu ala.

Lähimaks hoonestatud alaks on idas paiknev Terasmatsi kinnistu (100 % maatulundusmaa), millel paiknevad hooned jäävad > 100 m kaugusele kinnistu piirist. Lähimad elamumaade alad on samuti ca 100 m kaugusel

* 1. Ala varasem ja praegune kasutus, Kultuuriväärtused


Praegusel ajal ning lähiminevikus on ala olnud kasutusel põllumajandusliku maana. Planeeringuala läänepiiril kulgeb Aranküla peakraav (VEE1110405), mis maaparandussüsteemi peakraav (maaparandussüsteemi kood 5111040520000). Ühtlasi asub kogu planeeringuala Bolseviku-keskuse4 maaparandussüsteemi (kood 5111040520030) alal.

Planeeringualal ega selle vahetus läheduses ei ole kultuurimälestisi. Lähimad kultuurimälestised jäävad ca 800 m kaugusele.

* 1. Keskkonnatingimused
     1. pinna- ja põhjavesi

Planeeringuala asub looduslikult nõrgalt kaitstud põhjaveega alal – vt joonis 4.1. Maa-ameti ehitusgeoloogia kaardirakenduses olevate uuringute andmetel jääb piirkonnas aluspõhi, mille moodustab Siluri ladestu Juuru lademe lubjakivi, 6…8 m sügavusele maapinnast. Piirkond asub moreentasandikul, milles ehitusgeoloogilised tingimused on keerulised pinnakatte muutliku geoloogilise ehituse ning kõrge pinnasevee (ehk peamiselt sademetest toituva vabapinnalise põhjavee) tõttu. Sügisesel sademeterikkal perioodil on pinnasevesi 0…0,55 m sügavusel maapinnast[[4]](#footnote-4). Soone kinnistul, millel praegu asub Rehvikeskus, oli pinnasevesi talvistes tingimustes 0,75…1,3 m sügavusel maapinnast[[5]](#footnote-5).

Aranküla peakraav (keskkonnaregistri kood VEE1110405) ei ole avalik ega avalikult kasutatav veekogu ning selle suudmeala kuulub maaparandusseaduse alusel riigi poolt korrashoitavate ühiseesvoolude loetellu. Kraavi pikkus on 6,2 km, valgala pindala on 15,9 km2. Kraavi kalda piiranguvööndi ulatus on 50 m ja ehituskeeluvööndil 50 m. Kraav suubub Vigala jõkke, ca 3,5 km kaugusel planeeringualast kirde suunal. Muid veekogusid Matsi kinnistu lähipiirkonnas ei asu.

 **Joonis 4.1** Planeeringuala (tähistatud punase ringiga) piirkonna põhjavee kaitstus. *Väljavõte Eesti Põhjavee kaitstuse kaardilt (koostaja OÜ Eesti Geoloogiakeskus).*

* + 1. Taimkate

Detailplaneeringuala asub rohumaal, kus kõrghaljastust on vähesel määral (mõned puud Aranküla peakraavi läheduses). Väärtuslikke taimekooslusi ega metsa alal ei leidu.

* + 1. Kaitstavad loodusobjektid ja natura 2000 alad

Kaitstavaid loodusobjekte planeeringuala või selle lähipiirkonnas registreeritud ei ole. Lähim looduskaitseobjekt on Priiuse tamm (KLO4000654), mis asub ca 1 km kaugusel. Lähimaks Natura 2000 võrgustiku alaks on Ridaküla loodusala (EE0020321), mis asub planeeritavast alast ca 2,2 kilomeetri kaugusel.

Natura 2000 on üleeuroopaline kaitstavate alade võrgustik, mille eesmärk on tagada harulaste või ohustatud lindude, loomade ja taimede ning nende elupaikade ja kasvukohtade kaitse või vajadusel taastada üleeuroopaliselt ohustatud liikide ja elupaikade soodne seisund. Natura 2000 loodusalad ja linnualad on moodustatud tuginedes Euroopa Nõukogu direktiividele 92/43/EMÜ ja 2009/147/EÜ. Tegevuste kavandamisel tuleb võimalikke otseseid ja kaudseid mõjusid Natura aladele arvesse võtta. Natura 2000 võrgustiku kaitse põhimõtetest lähtuvalt ei tohi ükski kavandatav tegevus ebasoodsalt mõjutada Natura ala kaitse-eesmärgiks olevaid liike, nende elupaiku ega määratletud elupaigatüüpe.

Tulenevalt detailplaneeringuga kavandatu sisust (tankla) jääb tegevuse mõjuala valdavalt planeeringuala piiresse ning vähesel määral ka selle naaberkinnistutele, kuid ei ulatu kaitsealuste objektideni-Natura 2000 aladeni.

1. Kavandatava tegevusega kaasnev mõju
   1. Mõju maastikule ja maakasutusega kaasnevad muutused

Detailplaneeringu elluviimisega muutub olemasolev maakasutus kuna praegusele valdavalt rohumaana kasutusel olevale maa-alale kavandatakse rajada tankla.

Rapla valla üldplaneeringu kohaselt asub planeeringuala tiheasustuse alal ning enamus maaüksusest on määratletud kaubandus-, teenindus- ja büroohoone maana. Kavandatav tegevus on kooskõlas üldplaneeringuga ette nähtud maakasutuse põhimõtetega ning on tavapärane tiheasustusega aladel.

Maakasutuse muudatuse otsus on vastu võetud kõrgema tasandi strateegilise planeerimisdokumendiga. Kavandataval tegevusel täiendav negatiivne mõju maakasutusele puudub.

* 1. Mõju pinnasele, pinna- ja põhjaveele

Planeeringuala asub looduslikult nõrgalt kaitstud põhjaveega alal (ptk 4.3.1). Samas rakenduvad tanklate rajamisel nn standardnõuded, mis tagavad pinnase ja põhjavee kaitstuse reostuse eest. Kokkuvõtvalt on ehituslikud veekaitsenõuded samad, mis on kehtestatud naftasaaduste hoidmisehitistele (Vabariigi Valitsuse 16.05.2001 määrus nr 172 „Naftasaaduste hoidmisehitiste veekaitsenõuded“ ei kohaldu üldkasutatavatele autokütuse tanklatele):

* mahutid ja seadmed peavad olema lekkekindlad;
* torustikud peavad olema kaitstud korrosiooni ning mehaaniliste vigastuste eest;
* laadimis- ja tankimisplatsid peavad olema kaetud vett ja naftasaadusi mitteläbilaskva inertse materjaliga (betoon; sillutiskivide alla paigaldatud geotekstiil-mebraan vms).

Tankla platsidele sattuv sademevesi tuleb juhtida läbi kohtreoveepuhasti suublasse või kanalisatsiooni kaudu reoveepuhastisse. Kohtreoveepuhasti peab koosnema vähemalt õlipüünisest ja siibrikaevust, mida peab saama suuremate reostuste puhul sulgeda, et reostus lokaliseerida. Kohtreoveepuhasti reostuskoormuse vähendamiseks tuleb eraldada võimaliku reostuse tekke piirkond – mahutite täitmisplatsid ja autode tankimis-platsid projekteeritakse kalletega, mis takistavad juhuslikult maha tilkunud või lekkinud kütuse laialivalgumise.

Sademevee suublasse juhtimise, tingimusi täpsustab Vabariigi Valitsuse 29.11.2012 määrus nr 99 „Reovee puhastamise ning heit- ja sademevee suublasse juhtimise kohta esitatavad nõuded, heit- ja sademevee reostusnäitajate piirmäärad ning nende nõuete täitmise kontrollimise meetmed“. Määruse § 5 lg 3 sätestab, et sademevee-kanalisatsioonist tohib sademeveelaskme kaudu veekogusse juhtida sademevett, mille heljuvaine sisaldus ei ületa 40 mg/l ja naftasaaduste sisaldus 5 mg/l. Täpsem keskkonna-mõju selgitatakse välja vee erikasutusloa taotlemisel.

Tanklahoones tekkiv olmereovesi tuleb juhtida kas ühiskanalisatsiooni või koguda mahutisse. Uusküla piirkond kuulub AS Rapla Vesi teeninduspiirkonda.

Ehitusaegsete mõjude vältimiseks peab ehitusetegevus olema korraldatud selliselt, et oleks välistatud saasteainete sattumine pinnasesse ja põhjavette, eriti tugevatel sajuperioodidel. Seejuures tuleb arvestada kalda piiranguvööndis (50 m), kalda ehituskeeluvööndis (25 m) ja kalda veekaitsevööndis (10 m) kehtivate piirangutega.

* 1. Mõju loodusele ja kaitstavatele objektidele

Planeeritav ala ei ole taimestiku ega taimekoosluste poolest olulist väärtust omav ala, samuti ei ole seal registreeritud loomade väärtuslikke elupaiku.

Kaitstavaid loodusobjekte planeeringuala või selle lähipiirkonnas registreeritud ei ole. Lähim looduskaitseobjekt on Priiuse tamm (KLO4000654), mis asub ca 1 km kaugusel.

Kokkuvõttes oluline negatiivne mõju loodusele ja kaitstavatele loodusobjektidele puudub.

* 1. Mõju Natura 2000 aladele

Tulenevalt detailplaneeringuga kavandatu sisust (tankla) jääb tegevuse mõjuala valdavalt planeeringuala piiresse ning vähesel määral ka selle naaberkinnistutele. Kavandataval detailplaneeringu alal ega selle mõjualas ei asu ühtegi Natura 2000 ala. Lähimaks Natura 2000 võrgustiku alaks on Ridaküla loodusala (EE0020321), mis asub planeeritavast alast ca 2,2 kilomeetri kaugusel. Natura eelhindamise läbiviimine ei ole vajalik.

* 1. Mõju kultuuriväärtustele

Lähimad kultuurimälestised jäävad planeeringualast ca 800 m kaugusele ja seega ei ohusta planeeringuga kavandatud tegevused piirkonna kultuuriväärtuste kaitse-eesmärkide saavutamist.

* 1. õnnetuste esinemise võimalikkus

Kavandatava tegevusega seotud võimalikest õnnetustest on potentsiaalselt kõige tõsisemate tagajärgedega need, mis on seotud kütuse transportimise, käitlemise ja ladustamisega. Samas on tankla puhul nende tekkimise tõenäosus kaduvväike ja olemuselt tegemist standardsituatsioonidega, mida käsitletakse detailsemalt kemikaaliseaduse alusel koostatavas riskianalüüsis.

Bensiini ja diiselkütuse mahutid paigaldatakse eeldatavalt maa alla. Kõige suurema ohualaga sündmuseks võib eeldada veeldatud autogaasi ehk LPG käitlemisel toimuvat plahvatust (seejuures ei anta siinkohal sündmuse toimumise kirjeldust sest kõik see sõltub detailidest, mis selguvad alles ehitusprojekti staadiumis; sündmuse toimumise tõenäosuse aste on väga madal).

Kuna plahvatuse toimumiseks peab LPG segunema ligikaudu 9 mahuosa õhuga, siis ei saa toimuda plahvatust mahuti sees. Ohualana käsitletakse ala, mille piires tekib käitises toimunud õnnetuse korral oht inimeste elule, tervisele või varale. Ohuala leitakse olukorras, kus teatud kindla ohuteguri või -tegurite kombinatsiooni mõõdetava või arvutuslikult saadud arvväärtused ületavad teatud tõenäosusega mingi kindla aja jooksul määratud kriteeriume. Need on määratud Majandus- ja taristuministri määruse nr 18 „Nõuded ohtliku ja suurõnnetuse ohuga ettevõtte kohustuslikule dokumentatsioonile ja selle koostamisele ning avalikkusele edastatavale teabele ja õnnetusest teavitamisele“ lisaga (esitatud käesoleva eksperthinnangu lisas 1).

Lekkinud LPG-st moodustunud pilve plahvatuse modelleerimisel kasutati programmi ALOHA. Eeldati, et LPG koosneb veeldatud butaanist, mahuti tühjeneb ca 20 minutiga (leke 250 kg/min), tuule kiirus on 2 m/s ja õhutemperatuur 20 oC. Sellisel juhul tekib aurupilve plahvatusohtlik kontsentratsioon (100 % alumisest plahvatuspiirist) 58 meetri kaugusel lekkekohast. Plahvatuse ülerõhu ohtlik ala on 56 m kaugusel lekkekohast.

Juhul kui peaks toimuma mahuti BLEVE (selleks on vajalik püsiva põlemiskolde olemasolu mahuti all, mille tekkimine ilmselt ei ole võimalik), siis ehitistele ohtliku lühiajalise soojuskiirguse tsoon asub 80 meetri kaugusel ja inimestele eriti ohtlik alal ulatub 110 m kaugusele (mõju ainult väljapool hooneid paiknevatele inimestele). Ohtliku ala ulatus on kuni 200 m.

Arvestades tankla ümbruse maakasutust, ei põhjusta võimalike avariiliste sündmuste toimumine olulisi tagajärgi. Lähemad hooned jäävad rajatavast tanklast üle 100 m kaugusele.

* 1. Sotsiaalmajanduslik mõju

Detailplaneeringuga kavandatava tankla rajamine toob kaasa sotsiaalmajanduslikult teatud positiivne mõju, kuna selle tagajärjel hakatakse pakkuma erinevaid teenuseid ning luuakse uued töökohad.

* 1. Müra mõju

Müra tekib tanklat külastatavatest sõidukitest. Arvestades tankla asukohta – paiknemine kahe suhteliselt suure liikluskoormusega maantee ristumiskohas (Rapla-Tallinna mnt liikluskoormus oli Maa-ameti Maanteeameti kaardirakenduses avaldatud 2017. a loendus-andmetel enne ristumiskohta 5753 sõidukit ööpäevas, pärast ristumiskohta 4676 sõidukit, millest vastavalt 98 % ja 94 % moodustasid sõiduautod; Rapla Varbola mnt liikluskoormus oli 2703 sõidukit ööpäevas, millest 93 % moodustasid sõiduautod), ei ole tõenäoline, et tankla rajamine suurendab oluliselt piirkonna liiklusest tingitud mürataset. Kuna lähim eluhoone asub kinnistu piirist ca 125 m kaugusel, ei teki tanklas peatuvate sõidukite uste sulgemistest-mootorite käivitamisest täiendavat mürahäiringut.

Ehitusaegse müra mõju leevendamiseks tuleks mürarikkaid ehitustöid teostada päevasel ajal ning kasutatav tehnika peab olema heas tehnilises seisukorras.

* 1. Õhusaaste ja lõhnahäiringud

Kütusetanklate õhusaaste on peamiselt põhjustatud bensiini käitlemisest. Keskkonna-ministri 27.12.2016 määrusega nr 85 „Bensiini veo ja bensiini terminalides ning teenindusjaamades hoidmise nõuded lenduvate orgaaniliste ühendite heitkoguste piiramise eesmärgil“ on kehtestatud tanklatele nõuded nii bensiinimahutite täitmisel kui autode tankimisel. Määruse § 12 ja lisa 3 sätestavad, et bensiinimahutite täitmisel tanklas ehk teenidusjaamas, tuleb tekkiv aur juhtida aurukindlast ühendusliini mööda tagasi bensiini tarnivasse teisaldavasse mahutisse (ehk paakautosse).

Määruse § 13 lg 1 p 1 sätestab, et uude teenindusjaama paigaldatakse bensiiniaurude regenereerimise II etapi süsteem, kui teenindusjaama tegelik või kavandatav läbilaskevõime on üle 500 m³ aastas. Bensiiniaurude regenereerimise II etapi süsteem on seade, mis on ette nähtud tankimise ajal teenindusjaamades mootorsõiduki bensiinipaagist eralduvate bensiiniaurude regenereerimiseks ja mis võimaldavad juhtida bensiiniaurud teenindusjaamas asuvasse kogumismahutisse. Määruse § 14 lg 1 sätestab, et selle süsteemi tõhusus peab olema vähemalt 85 %.

Bensiini laadimisel eralduvad saasteainete heitkogused on leitavad Keskkonnaministri 02.12.2016 määruse nr 61 „Naftasaaduste laadimisel välisõhku väljutatavate lenduvate orgaaniliste ühendite heidete arvutusliku määramise meetodid“. Määruse lisas 2 on toodud lenduvate orgaaniliste ühendite (LOÜ) eriheited bensiini käitlemisel. Mahutite täitmisel tanklas aurude tagastussüsteemi kasutamisel on LOÜ eriheide 73 g/Nm3. Sõiduki tankimisel on eriheide 1 080 mg/Nm3, millest järeldub et 85 % efektiivsusega II etapi regenereerimissüsteemi kasutamisel on eriheide 162 mg/Nm3.

Kui bensiini käive on 2 000 m3/a, tekib järgmine LOÜ heide:

* mahutite täitmisel 2 000 m3 x 73 g/m3 x 10-6 = 0,146 t/a;
* autode paakide täitmisel 2 000 m3 x 162 g/m3 x 10-6 = 0,324 t/a.

Bensiini käitlemise eeldatav koguheide on 0,470 t/a.

Määruse lisas 1 on toodud mõnede naftasaaduste, sh lennukipetrooli küllastunud aurude rõhud, millest lähtuvalt saab arvutada välisõhku sattuvate LOÜ heitkoguse. Kui eeldada, et diislikütuse aururõhk jt parameetrid on samad, mis lennukipetroolil (diiselkütuses on süsivesinikud süsinike aatomite arvuga peamiselt C9-C20, lennukipetroolis C9-C16, st diiselkütus lenduvus on tegelikult lennukipetrooli lenduvusest väiksem) - aururõhk temperatuuril 5 oC 0,03 kPa, 20 oC 0,072 kPa, aurude molekulmass 130. Diislikütuse keskmine tihedus on 0,85 t/m3. Aasta keskmise temperatuuri 278º K juures on diislikütuse aurude kontsentratsioon määruses § 2 toodud valemi alusel (kui ei rakendata meetmeid heitkoguse vähendamiseks):

C = 120 x 0,03 x 130/278 = 1,683 g/m3.

Mahutitesse laadimisel ja autopaakide täitmisel on diiselkütuse eriheide sama. 1000 m3 diiselkütuse käitlemisel tekib heide: 1000 m3 x 1,683 g/m3 x 2 x 10-6 = 0,0034 tonni. Kui käideldakse 6 000 m3/a diislikütust, on aastane heitkogus 0,0204 t/a:

LPG käitlemine (nii mahutite täitmine kui autode balloonide täitmine) toimub sisuliselt hermeetilises süsteemis, voolikute-ventiilide lahtiühendamisel võivad pihkuda väga väiksed kogused (suurusjärk 1 kg/a).


Autokütuse kvaliteedinõuetele vastavad diislikütus ja bensiin ei sisalda olulises koguses redutseeritud väävliühendeid, mis on väga madala lõhnalävega. Seetõttu ei ole autokütuste laadimine olulise lõhnahäiringu põhjustaja. Kirjandusallikate põhjal on autokütuseks segatud bensiinil (sisaldab 15 % oksügenaate ehk MTBE) lõhnalävi 0,264 ppm = 0,792 mg/m3, äratundmislävi: 0,686 ppm = 2,058 mg/m3 [[6]](#footnote-6) (võrdluseks: väävelvesiniku lõhnalävi on 0,76 µg/m3 ehk ligikaudu 1000 korda suurem).

Kuna sõltuvalt käibest tuleb tankla registreerida paikse saasteallikana (kui bensiini käive on ligikaudu kuni 2 000 m3/a) või taotleda õhusaasteluba (kui bensiini käive ületab 2150…2200 m3/a), on vastavad menetlused piisavad hindamaks täpsemalt avalduda võivat keskkonnamõju. Aurude tagastusseadmetega varustatud tanklate tekitatavad hajumiskontsentratsioonid ei ületa Keskkonnaministri 27.12.2016 määrusega nr 75 kehtestatud õhukvaliteedi piirväärtusi, st olulist keskkonnamõju ei teki.

Tankla võidakse varustada ka väikese võimsusega katlamajaga. Selle eeldatav võimsus on oluliselt väiksem, kui Keskkonnaministri 14.12.2016 määrusega nr 67 kehtestatud künnisvõimsus ning ka saasteainete heitkogused jäävad tõenäoliselt alla määruses toodud künnikoguste. Samas tuleb katlamaja heitega arvestada registreeringu tegemisel või õhusaasteloa taotlemisel.

* 1. Valgusreostus

Üleliigne valgustamine on ebasoovitav majanduslikus mõttes ning võib põhjustada häiringuid nii inimestele kui ka looduskeskkonnale. Valgusreostuse mõju avaldumist on võimalik vähendada kasutades valgustuslahendusi, mille reflektorid on ehitatud selliselt, et valgusreostuse oht on viidud miinimumini (üleliigse valguse hulk oleks minimaalne – vt joonis 5.1). Kindlasti peaksid valgustid olema optimaalse võimsusega, et vältida üle valgustamist.

**Joonis 5.1** Valgustuse jaotus[[7]](#footnote-7)

Kuigi tundlikud objektid kavandatava tankla piirkonnas puuduvad, on projekteerimisel otstarbekas järgida ülaltoodud põhimõtteid, et vältida valgureostuse tekitamist.

* 1. jäätmetekkega seotud mõjud

Ehitustegevusel tekivad jäätmed (ehitusmaterjalid, nende pakendid, teisaldatav pinnas) hoonete, kõvakattega pindade ja muude struktuuride väljaehitamisel. Ehitusjärgselt tekkivad jäätmed on enamikus olmejäätmed.

Jäätmekäitlus tuleb korraldada vastavalt jäätmeseadusele ning Rapla valla jäätmehoolduseeskirjas kehtivale jäätmekorraldusele[[8]](#footnote-8). Kavandatav tegevus ei oma eeldatavalt jäätmetekkest tulenevat olulist negatiivset mõju keskkonnale.

1. Kokkuvõte

Detailplaneeringu alaks on Matsi maaüksus (katastritunnus 66801:001:0164), mis asub Uusküla külas, Rapla vallas, Raplamaal. Planeeringu eesmärk on ette näha ehitusõigus tankla rajamiseks ning lahendada sellele juurdepääsud. Lisaks antakse heakorrastuse, haljastuse, parkimise ja tehnovõrkudega varustamise põhimõtteline lahendus.

Arvestades detailplaneeringu ala üldplaneeringu järgset maakasutust, piirkonna keskkonnatingimusi (detailplaneeringu alal või selle lähipiirkonnas looduskaitse- või muinsuskaitsealuseid objekti ega Natura 2000 võrgustiku alasid ei asu) ning kavandatava tegevuse iseloomu järeldub, et kavandataval tegevusel puudub keskkonnamõju eelhinnangu andmise kohustus ja keskkonnamõju hindamise algatamata jätmise otsuse korral ei pea küsima seisukohta asjaomastelt asutustelt KeHJS § 33 lg 6 sätestatud korras.

Detailplaneeringu koostamisel ja edasiste tegevuslubade taotlemisel tuleb arvestada järgmist:

* Planeeringuala jääb osaliselt Aranküla peakraavi kalda kaitse kitsenduste alale: veekaitsevööndi ulatus on 10 m, ehituskeeluvööndil 25 m ja piiranguvööndil 50 m. Ehitusaegsete mõjude vältimiseks peab ehitusetegevus olema korraldatud selliselt, et oleks välistatud saasteainete sattumine pinnasesse ja põhjavette, eriti tugevatel sajuperioodidel.
* Matsi kinnistu tervikuna on maaparandussüsteemi osaks (maaparandussüsteemi reguleeriv võrk BOLSEVIKU-KESKUSE4, tunnus 5111040520030001). Selle kinnisasja siht- ja kasutusotstarvet saab muuta ja maakorraldustoiminguid saab teha ainult Põllumajandusameti eelneva kooskõlastuse alusel. Juhul, kui kinnistu jääb maaparandussüsteemi osaks, tuleb hoone või rajatise ehitusprojekt samuti kooskõlastada Põllumajandusametiga.
* Kavandatav tankla kemikaaliseaduse mõistes ohtlik ehk C-kategooria ettevõtte. Detailplaneeringu koostamisel rakenduvad kemikaaliseaduse § 32 nõuded, sh tuleb detailplaneering esitada kooskõlastamiseks Päästeametile. C-kategooria ettevõte peab koostama teabelehe, riskianalüüsi ja ettevõtte hädaolukorra lahendamise plaani, ühtlasi tuleb saada kemikaaliseaduse § 26 lg 1 kohane käitamisluba. Vähemalt 3 kuud enne tegevuse alustamist tuleb Tehnilise Järelevalve ametile esitada käitamisloa taotlus ja eelnimetatud dokumendid.
* Tankla olmetegevuses tekkiv reovesi tuleb juhtida ühiskanalisatsiooni või kogumismahutisse.
* Sademevesi tuleb juhtida sademeveekanalisatsiooni või taotleda Keskkonnaametist vee-erikasutusluba suublasse juhtimiseks. Kui suublaks on Aranküla peakraav, on sademevee ärajuhtimiseks vajalik Põllumajandusameti kooskõlastus.
* Tankla projekteerimisel ja ehitamisel tuleb arvestada veekaitse meetmetega, sh:
* mahutid ja seadmed peavad olema lekkekindlad;
* torustikud peavad olema kaitstud korrosiooni ning mehaaniliste vigastuste eest;
* laadimis- ja tankimisplatsid peavad olema kaetud vett ja naftasaadusi mitteläbilaskva inertse materjaliga (betoon; sillutiskivide alla paigaldatud geotekstiilmebraan vms);
* tankla platsidele sattuv sademevesi tuleb juhtida läbi kohtreoveepuhasti suublasse või kanalisatsiooni kaudu reoveepuhastisse; kohtreoveepuhasti peab koosnema vähemalt õlipüünisest ja siibrikaevust, mida peab saama suuremate reostuste puhul sulgeda, et reostus lokaliseerida.
* Tankla projekteerimisel ja ehitamisel tuleb arvestada bensiini käitlemisel eralduva heite vähendamise meetmetega. Bensiinimahutite täitmisel tuleb tekkiv aur juhtida aurukindlast ühendusliini mööda tagasi bensiini tarnivasse paakautosse. Autode tankimisseadmed tuleb varustada bensiiniaurude regenereerimise II etapi süsteemiga (bensiinipaagi täitmisel eralduvad bensiiniaurud juhitakse kogumismahutisse), mille efektiivsus on vähemalt 85 %.
* Sõltuvalt kütuste käibest tuleb tankla registreerida Keskkonnaametis paikse saasteallikana (kui bensiini käive on ligikaudu kuni 2 000 m3/a) või taotleda õhusaasteluba (kui bensiini käive ületab 2150…2200 m3/a). Õhusaasteloa vajaduse korral tuleb see saada enne ehitusloa taotlemist.
* Ehitusaegse müra mõju leevendamiseks tuleks mürarikkaid ehitustöid teostada päevasel ajal ning kasutatav tehnika peab olema heas tehnilises seisukorras.
* Jäätmekäitlus tuleb korraldada vastavalt jäätmeseadusele ning Rapla valla jäätmehoolduseeskirjale.

Erinevate tegevuslubade menetlused on piisavad hindamaks täpsemalt avalduda võivat keskkonnamõju. Nende käigus saab vajadusel ette näha ka täiendavad meetmed keskkonnamõju leevendamiseks.

08.05.2018

/allkirjastatud digitaalselt/

Juhan Ruut

Hendrikson & Ko keskkonnaosakonna juhtivekspert

(litsentsi nr KMH 0155)

**Lisa 1. Ohualade ulatuse kriteeriumid**

Majandus- ja taristuministri 01.03.2016 määrus nr 18 „Nõuded ohtliku ja suurõnnetuse ohuga ettevõtte kohustuslikele dokumentidele ja nende koostamisele ning avalikkusele edastatavale teabele ja õnnetusest teavitamisele” Lisa:

|  |  |  |  |  |  |  |
| --- | --- | --- | --- | --- | --- | --- |
| **Ohuala1 liigitus ja definitsioon** | **Kemikaalide kontsent­ratsioon5** | **Ülerõhk, bar/kPa ja taandatud kaugus k6** | **Lühiajaline (kuni 20 sek) soojuskiirgus kW/m2** | | **Keskpikk (kuni 100 sek) soojus­kiirgus, kW/m2** | **Pikaajaline (üle 15 min) soojuskiirgus kW/m2** |
| Inimesi ohustav tase | Ehitisi ohustav tase | Inimesi ohustav tase | Ehitisi ohustav tase |
| Eriti ohtlik ala2 | LC50 (30 min) | 0,24 / 24  k = 7,2 | 25 | 37 | 17 | 15 |
| Väga ohtlik ala3 | AEGL-3 (30 min) | 0,16 / 16  k = 9,6 | 10 | 8 |
| Ohtlik ala4 | IDLH | 0,05 / 5  k = 22,2 | 8 | 4 |

1 Ohuala on ala, mille piires tekib käitises toimunud õnnetuse korral oht inimeste elule ja tervisele või varale.

2 Eriti ohtlik ala – ohuala osa, milles on õnnetuse ohtliku väljundi mõjul inimese hukkumise tõenäosus 50% ning ehitiste kahjustused nende mahust suuremad kui 50%. Eriti ohtliku ala välispiiri kaugust ohtlikust objektist tähistatakse raadiusega Re.

3 Väga ohtlik ala – ohuala osa, milles on õnnetuse ohtliku väljundi mõjul võimalik inimese hukkumise ning ehitiste kahjustused nende mahust vahemikus 1–49%. Väga ohtliku ala välispiiri kaugust ohtlikust objektist tähistatakse raadiusega Rv.

4 Ohtlik ala – ohuala osa, milles võib õnnetuse ohtlik väljund tekitada inimestele tervisekahjustusi ning hoonetele kergeid kahjustusi. Ohtliku ala välispiir on üheaegselt ka ohuala välispiiriks. Ohtliku ala välispiiri kaugust ohtlikust objektist tähistatakse raadiusega Ro.

5 Kemikaali kontsentratsiooni väärtused määratakse kirjanduse ja andmebaaside andmete põhjal eraldi iga konkreetse kemikaali puhul. Enamlevinud kemikaalide vastavad kontsentratsioonide väärtused tuuakse välja Päästeameti juhendmaterjalis. Määratakse kolm kontsentratsiooni taset:

– LC50 (30 min) – (*Lethal concentration 50%*) kemikaali kontsentratsioon, mis põhjustab 30minutise kokkupuute jooksul hinnanguliselt 50% kaitsmata isikute hukkumise;

– AEGL-3 (30 min) – (*Acute Exposure Guideline Level*) kemikaali minimaalne kontsentratsioon, mis võib põhjustada kaitsmata isiku eluohtlikke tervisekahjustusi või hukkumist;

– IDLH – (*Immediately Dangerous to Life or Health*) suurim kemikaali kontsentratsioon, mis 30 minuti jooksul ei tekita tervele inimesele pöördumatuid tervisekahjustusi ega takista inimese evakueerumist.

6 k – taandatud kauguse väärtus. Ohualade piirid määratakse sõltuvalt taandatud kauguse väärtusest, st mida lähemal on inimene plahvatuskohale (sama plahvatava aine koguse juures) või mida suurem kogus plahvatab (samal kaugusel), seda suurem on tema hukkumise tõenäosus. Tabelis toodud k väärtusi kasutatakse kauguse määramise valemis **m = k x 3√Q**, kus Q on plahvatava aine mass taandatud TNT-le..

1. Kehtestatud [riigihalduse ministri 13.04.2018 käskkirjaga nr 1.1-4/80](http://www.maavalitsus.ee/documents/2845826/19372816/Rapla+maakonnaplaneeringu+2030-+kehtestamine.pdf/ad65818b-f1c0-45cd-b1f9-1edb8ff3281b) [↑](#footnote-ref-1)
2. Kehtestatud 1. märtsil 2011 aastal [↑](#footnote-ref-2)
3. <http://www.egl.ee/index.php?page=76> [↑](#footnote-ref-3)
4. OÜ REI Geotehnika. Rapla Ringi Keskus (Rapla vald, Uusküla küla, Ringi tn 2) ehitusgeoloogilise uuringu aruanne. Töö nr 2597-09, oktoober 2009 [↑](#footnote-ref-4)
5. Merkolux OÜ. Rehvikeskus (Rapla vald, Uusküla, Soone kinnistu) ehitusgeoloogilise uuringu aruanne. Töö nr 1942/119-07, veebruar 2007. [↑](#footnote-ref-5)
6. <http://www.epa.gov/oppt/aegl/pubs/gasoline_proposed_oct_2009.v1.pdf> [↑](#footnote-ref-6)
7. Vilipuu, M. 2012. Valgusreostuse taustauuringud. Tallinna Tehnikaülikooli Füüsikainstituut. [↑](#footnote-ref-7)
8. Rapla valla jäätmehoolduseeskiri <https://www.riigiteataja.ee/akt/403122015025> [↑](#footnote-ref-8)